b'\n_START_ARTICLE_\nKananga\n_START_SECTION_\nKasaysayan\n_START_PARAGRAPH_\nNagtatag ng isang estasyon sa lugar ng kasalukuyang Kananga ang Aleman na manggagalugad na si Hermann Wissmann, sa kaliwang pampang ng Ilog Lulua. Pinangalan niyang Malandji ang estasyon, isang pangalang minungkahi ng kaniyang 400 mga tagahatid na galing sa lungsod ng Malanje, Angola. Paglaon, kalakip ng pagtatayo ng daambakal sa kabilang pampang ng ilog, nilipat ang estasyon at napunta ang pangalan ng estasyong tren ng Lulua sa bagong bayan, alalaong baga\'y Luluabourg. Ang dating lokasyon ay ipinangalang Malandji-Makulu (dating Malandji) hanggang sa kasalukuyan._NEWLINE_Sa Kapulungang Round Table ng Belhika-Congo noong 1960 (ang mga usapan para sa kasarinlan ng noo\'y Belhikanong Konggo), isang pasiya ang napagkasunduan na ililipat ng bagong estado ang kabisera sa Luluabourg mula Kinshasa dahil sa gitnang kinaroroonan nito. Ngunit dahil sa mga balakid pampolitika at ang tangka ni Albert Kalonji na itiwalag ang Timog Kasai, hindi naitupad ang pasiyang ito. Nang nilupid muli ng pamahalaan ang Timog Kasai noong 1962, ang Luluabourg ay naging kabisera ng noo\'y bagong lalawigan ng Kasai-Occidental. Dito naganap, noong 1964, ang pagbalangkas ng unang sulat-Konggoles na saligang batas para sa Demokratikong Republika ng Congo._NEWLINE_Noong 1966, sa kasagsagan ng kampanyang Aprikanisasyon, pinalit ni Mobutu Sese Seko ang pangalan ng ilang mga lungsod na buhat ang mga pangalang Europeo. Ang Leopoldville ay naging Kinshasa, at Luluabourg ay naging Kananga. Ang pangalang Kananga ay hango sa salitang "kanangayi" sa wikang Tsiluba, nagnangahulugang "isang lugar para sa kapayapaan at pagmamahal" sapagkat ang kinalalagyan ng kasalukuyang lungsod ay dating tagpuang lugar ng mga pinuno bago ang panahong kolonyal upang magtalakay ng mga tratado at upang maayos ang mga tunggalian._NEWLINE_Sa ilalim ng saligang batas noong 2006 constitution, inihati ang Demokratikong Republika ng Congo sa 26 na mga lalawigan at isang pambansang kabiserang lungsod (Kinshasa). Nahati ang dating Kasa\xc3\xaf-Occidental sa dalawang mga lalawigan. Naging kabisera ng lalawigan ng Kasa\xc3\xaf-Central.\n_START_SECTION_\nEkonomiya\n_START_PARAGRAPH_\nIsang mahalagang sentrong pangkalakalan ang Kananga, na naglilingkod sa rehiyong nagtatanim ng kape at bulak, naghahayop at nagmimina ng diyamante. Kabilang sa mga industriya ang pagproseso ng langis ng palma, bigas, balinghoy (manioc), mani, saging at pinya, at paggawa ng serbesa at paglilimbag.'